APCO บวกสวนตลาด โบรกฯ ให้เป้า 4.14 บ. หลังมองกำไรปี 58 โตก้าวกระโดด
โบรกเกอร์ แนะนำซื้อ APCO มองพื้นฐานแข็งแกร่ง ให้เป้า 4.14 บ. โดย ณ เวลา 11.20 น.อยู่ที่ 2.62 บาท บวก 0.04 หรือ 1.55% มูลค่าการซื้อขาย 6.83 ล้านบาท 
28 พ.ค. 2558

ผู้สื่อข่าวรายงานว่า ราคาหุ้นบริษัท เอเชียน ไฟย์โตซูติคอลส์ จำกัด (มหาชน) หรือ APCO ณ เวลา 11.20 น. อยู่ที่ 2.62 บาท เพิ่มขึ้น 0.04 บาท หรือ 1.55% สูงสุดอยู่ที่ 2.68 บาท และต่ำสุดที่ 2.60 บาท มูลค่าซื้อขาย 6.83 ล้านบาท ขณะที่ดัชนีตลาดหุ้นไทยโดยรวมอยู่ที่ 1,495.18 จุด ลบ 5.66 จุด ลดลง 0.38% มูลค่าการซื้อขาย 8.95 พันล้านบาท
 
 
บล.ฟิลลิป (ประเทศไทย) ระบุในบทวิเคราะห์ฯวันนี้ (28 พ.ค.) แนะนำ “ซื้อ” APCO โดยราคาเป้าหมาย 4.14 บาทต่อหุ้น ทั้งนี้ คาดการณ์ว่าผลประกอบการสุทธิปี 58 จะเติบโตอย่างก้าวกระโดดอยู่ที่ 82.6% จากปีก่อน เท่ากับ 216.8 ล้านบาท จาก 2 อานิสงส์หลักได้แก่
1) การเติบโตของยอดขายจะเพิ่มขึ้นถึง 47% จากปีก่อน ที่ 626 ล้านบาท โดยมี 3 สาเหตุหลักคือ การเติบโตของยอดขายในประเทศ ตามช่องทาง Call Center และ TV&amp;Cables ที่บริษัทจะมีการทำโฆษณาและรายการประชาสัมพันธ์สินค้าของบริษัทเพื่อกระตุ้นยอดขายมากขึ้น รวมถึงการเติบโตจากยอดขายต่างประเทศ จากโครงการ “APCO Global Digital Marketing” และอานิสงส์จากการขายหุ้นเพิ่มทุนที่คนจองหุ้นต้องซื้อผลิตภัณฑ์ของบริษัทก่อน
2) บริษัทมีความสามารถในการทำกำไรเพิ่มขึ้นจากการขายผลิตภัณฑ์ผ่านช่องทางอื่นมากขึ้นนอกจากการขายตรงที่มีอัตราการทำกำไรสุทธิอยู่ที่เพียง 30% ขณะที่การขายผ่านช่องทางอื่นสามารถสร้างอัตราการทำกำไรสุทธิได้สูงถึง 70%